stanford-oval/wikipedia huggingface dataset:
זכויות להט"ב באיי בהאמה
הגנה מפני אפליה

בשנת 2001 ממשלת איי בהאמה הציעה הצעת חוק תעסוקה, שכללה סעיף שאסר על אפליה במקום העבודה על רקע נטייה מינית. עם זאת, הסעיף הוסר זמן קצר לאחר אישור הצעת החוק.
ב-17 ביוני 2011, ממשלת איי בהאמה הביעה תמיכה ב-"ההצהרה המשותפת על הפסקת מעשי אלימות והפרות זכויות אדם הקשורות בהתבססות על נטייה מינית וזהות מגדרית" בשנת 2008 שגינתה לראשונה אלימות ואפליה נגד להט"ב בעצרת הכללית של האו"ם. עם זאת, לא ננקטה מאז כל פעולה ממשלתית עבור הכללת נטייה מינית או זהות מגדרית בסעיפי חוקים האוסרים על אפליה.
חוקת איי בהמה מספקת חירויות אזרח שונות, אבל לא כוללת את הקטגוריות של נטייה מינית או זהות מגדרית כעילות מוגנות מפני אפליה בין קטגוריות שונות אחרות. מאמצים לכלול נטייה מינית בתוכן החוקה שהוצעו במשך השנים נחסמו על ידי חברי ועדה שמונתה על ידי הממשלה שהתנגדה לחקיקת זכויות להט"ב על סמך מניעים דתיים.
זהות מגדרית

אין הכרה משפטית עבור טרנסג'נדרים באיי בהאמה עבור שינוי מגדרם במסמכי זהות רשמיים.
שירות צבאי

לסביות, הומוסקסואלים וביסקסואלים רשאים לשרת בגלוי בכוחות ההגנה המלכותיים של איי בהאמה. במאי 1998, השר לביטחון לאומי וסגן ראש הממשלה פרנק ווטסון הצהיר כי "צבא איי בהמה, שירות בתי הסוהר והמשטרה אינם מפלים על בסיס נטייה מינית".
תנאי מחיה

תושבי איי בהאמה רבים דבקים בעמדות נוצריות שמרניות מבחינה חברתית, אשר בדרך כלל מציגות את האמונה שהומוסקסואליות וקרוס-דרסינג הם סימנים של "חוסר מוסריות". כתוצאה מכך, פוליטיקאים חוששים לעיתים מתמיכה פומבית בחקיקת זכויות להט"ב עקב פגיעה אפשרית במעמדם הפוליטי.
באיי בהאמה ישנה כלכלה המבוססת בעיקרה על תיירות והממשלה מכוונת למגוון שווקים, אך לא לשוק התיירות הלהט"ב הצומח. יחידים בודדים של תיירים הומוסקסואלים בדרך כלל לא התמודדו בעבר עם בעיות בקרב המקומיים, אם כי קבוצות של תיירים שהוגדרו כחלק מקהילת הלהט"ב התקבלו בשלילה באירועים שונים. עם זאת, אתרי נופש, בתי קפה וברים שפונים עבור להט"ב קיימים ברחבי חלקים שונים במדינה. מאז תחילת המאה ה-21 איי בהאמה מצוינת כמדינה בעלת קבלה חברתית רחבה כלפי להט"ב מבעבר, מקומיים ותיירים כאחד. עם זאת, המקומיים הצהירו לאורך השנים כי הומופוביה עדיין מוגדרת כנושא חברתי בולט בקרב האוכלוסייה והמליצו לתיירים להפעיל שיקול דעת בהגעתם.
בדצמבר 2018, ממשלת קנדה פרסמה עצות לנסיעות חדשות שכללו אזהרות עבור זוגות חד מיניים מפני הסיכון לקבלת גילויי הומופוביה באיי בהאמה. פעילת זכויות הלהט"ב הבהאמית ארין גרין (אנ') הצהירה בתגובה לעיתון "Bahamas Tribune" באומרה, "אני חושבת שזה נשמע ייעוץ סביר עבור להט"ב קנדים". הפעילה הבהאמית אלקסוס ד'מרקו אמרה לעיתון כי "עלינו להכיר בכך שאזרחי להט"ב אכן קיימים באיי בהאמה והם חווים סטיגמה ומופלים לרעה". עם זאת, בפברואר 2019, דווח כי יותר ממחצית מ-5,400 תיירים שהגיעו על ספינת השייט הבלעדית "Allure Caribbean Cruise" עבור תיירי להט"ב בבירה נסאו הצהירו שהם הרגישו "בנוח ובבטחה בהגעתם לעיר".
תנאי מחיה > אפליה

ב-6 באוקטובר 2007, המשטרה המקומית פשטה על מסיבת להט"ב פרטית בבירה נסאו, אך לא הצליחה לעצור אף אחד, מכיוון שלא בוצע אף פשע. משתתפי המסיבה דרשו התנצלות רשמית מהמשטרה. משרד התיירות של איי בהאמה פרסם התנצלות בפני חברת השייט שהביאה את התיירים למדינה.
בתיק משנת 2009, חבר מושבעים זיכה אדם שהואשם ברצח הומוסקסואל בהאמי. המואשם השתמש במה שמכונה "Gay panic defense" וטען שהקורבן "ניסה לאנוס אותו". עם זאת, התביעה הכחישה את טענתו והצהירה כי הנרצח, שהיה בעלים של חנות ובן של פוליטיקאי בהאמי - נשדד לפני שנרצח. הפרקליטות גם חקרה את החשוד מדוע הלך לדירתו של הקורבן בסביבות השעה 23:00, בטענה כי התכוון לבצע שוד במכוון. עם זאת, עורך דינו של המואשם הצהיר שמרשו "מגן על הגבריות שלו" בעוד הריגת הקורבן "הייתה מוצדקת". הסיפור עורר זעם בינלאומי רחב. ב-24 ביוני 2011, מועצת הבקרה של ההצגות והסרטים של איי בהאמה ניסתה לחסום את הצגת הסרט הרומנטי "Children of God" (אנ') שהתבסס על מערכת יחסים חד מינית בין זוג הומוסקסואלים בהאמים ונוכחותה של הומופוביה במדינה בכיכר הציבורית במרכז העיר נסאו. עם זאת, הממשלה ביטלה את הניסיון והסרט הוקרן כרגיל.
לאורך השנים, התרחשו מקרים רבים של רצח הומוסקסואלים בהאמים גלויים שאף אחד מהם לא פוענח לבסוף על ידי הרשויות, בהם נכללים: קווין וויליאמס, שוטר (15 במאי 2001), תאדאוס מקדונלד, מרצה (16 בנובמבר 2007), הארל טיילור, מעצב (18 בנובמבר 2007), וולינגטון אדרלי, אקטיביסט (26 במאי 2008), מרווין ווילסון, מלצר (3 ביוני 2008), פול ווילי, רקדן (19 באוקטובר 2008), שוואדו סימונס, צלם (17 ביולי 2011) ואלקין מוס, מלצר (20 ביולי 2013). בראיון ל-"The Tribune" במאי 2017 נער אמריקאי בן 24 שהותקף על פי החשד על ידי קבוצת אנשים במהלך מופע ב-"Bahamas Junkanoo Carnival" הצהיר כי הוא הוכה על רקע היותו הומוסקסואל. לאחר מכן טופל בבית חולים מקומי והגיש תלונה למשרד החוץ האמריקאי על רקע פשע שנאה בחזרתו לארצות הברית.
תנאי מחיה > תנועת להט"ב

בשל חוסר אמון במערכת המשפט, אי הגנה בחוק והומופוביה בקרב אוכלוסיית איי בהאמה, אזרחי להט"ב רבים שומרים על נטייתם המינית או זהותם המגדרית המגדרית בסוד. בעוד שארגוני זכויות להט"ב רשאים להתקיים, הם נאלצים לעיתים לשמור את קיום האירועים החברתיים שלהם בסתר. קבוצת זכויות הלהט"ב לשעבר, "Rainbow Alliance of The Bahamas", פתחה במסע פרסום ציבורי נגד אפליית להט"ב וחבריה השתתפו בתוכניות אירוח בנושא. כיום, "Bahamas LGBT Equality Advocates" וקרן "DMARCO Foundation" מפעילות מסעי פרסום נגד הומופוביה באיי בהאמה באמצעות מדיה חברתית.
באפריל 2016, העמותה "The Bahamas Transgender Intersex United" שמורכבת מפעילים טרנסג'נדרים ואינטרסקס מרחבי איי בהאמה השיקה את מסע הפרסום "Bahamian Trans Lives Matter" (בעברית: חיי טרנסים בהאמים חשובים) ששאף לעורר מודעות חברתית לטרנספוביה באיי בהאמה וציין את מעמדם של בהאמים טרנסג'נדרים במדינה. נשיאת ומייסדת העמותה, אלכסוס ד'מרקו, השתתפה במהלכו במסיבת עיתונאים שנערכה בבירה נסאו אלייה הצטרפו נשים נוספות על מנת להציג מודעות לסוגיות שאיתן טרנסג'נדרים באיי בהאמה מתמודדים לעיתים קרובות. בשנת 2019 הוקם ארגון זכויות הלהט"ב "Bahamas Organisation of LGBTI Affairs" עבור קידום מעמדן של זכויות להט"ב באיי בהאמה.
טבלת סיכום

| --- | --- |
פעילות הומוסקסואלית חוקית:  (מאז 1991)
גיל הסכמה שווה לזוגות הטרוסקסואלים: 
חוקים נגד אפליה בתעסוקה: 
חוקים נגד אפליה במתן סחורות ושירותים: 
חוקים נגד אפליה בכל התחומים האחרים (כולל אפליה עקיפה, דברי שטנה): 
נישואים חד מיניים: 
הכרה בזוגיות חד מינית (איחוד אזרחי, נישואי חוזה, ידועים בציבור): 
אימוץ משותף של זוגות חד מיניים: 
אימוץ ילד חורג על ידי זוגות חד מיניים: 
לסביות, הומואים וביסקסואלים מוצהרים רשאים לשרת בצבא: 
זכות לשינוי מגדר בחוק: 
גישה להפריה חוץ-גופית לזוגות לסביות: 
טיפולי המרה אסורים בחוק: 
פונדקאות מסחרית לזוגות גברים הומוסקסואלים: 
גברים המקיימים יחסי מין עם גברים רשאים לתרום דם:
הערות שוליים

↑  Bahamas LGBTI Resources, AMERA International (באנגלית אמריקאית)
↑  Joseph Patrick McCormick, Bahamas: Chief Justice predicts that equal marriage will be addressed in court soon, PinkNews | Latest lesbian, gay, bi and trans news | LGBTQ+ news, ‏2013-02-19 (באנגלית בריטית)
↑  Joseph Patrick McCormick, Bahamian Prime Minister: Equal marriage is ‘something I don’t believe in’, PinkNews | Latest lesbian, gay, bi and trans news | LGBTQ+ news, ‏2013-03-12 (באנגלית בריטית)
↑  COHA, No to YES: Struggle for Equality in the Bahamas, COHA, ‏2016-06-28 (באנגלית אמריקאית)
↑  Same Sex Unions and the Bahamas -, ‏2015-03-23
↑  Gay Bahamas 2020 | Gay Life in Nassau & Gay-Friendly Hotels, Travel by Interest (באנגלית אמריקאית)
↑  Tips for Gay and Lesbian Travelers in Bahamas | Frommer's, www.frommers.com
↑  Activists agree with Canada warning to LGBTQI community, www.tribune242.com (באנגלית)
↑  Canada Issues LGBTQ Travel Warning For The Bahamas | Gay City News, web.archive.org, ‏2019-01-01
↑  Nick Duffy, Gay travellers warned about homophobia risk in The Bahamas, PinkNews | Latest lesbian, gay, bi and trans news | LGBTQ+ news, ‏2019-01-01 (באנגלית בריטית)
↑  Nassau viewed as safe for gay community says activist, www.tribune242.com (באנגלית)
↑  Police Raid on EPE Bahamas Event, www.ebonypyramidonline.com
↑  Tourism Ministry Issues Apology to EPE, www.ebonypyramidonline.com
↑  Freedom For Gay Murderer In Bahamas, On Top Magazine (ב־)
↑  Stephen Galloway,AP, Stephen Galloway, AP, ‘Children of God’ tackles homophobia in the Bahamas, The Hollywood Reporter, ‏2009-12-16 (באנגלית אמריקאית)
↑  Children of God (2010/2011), Covering Media (באנגלית)
↑  E, Deaths of Two Prominent Bahamian Men Still Unsolved., Coffee Will Make You Black, ‏2008-02-06
↑  UNAIDS mourns the death of prominent AIDS activist Wellington Solomon Adderly, www.unaids.org (באנגלית)
↑  Series Of Gay Slayings In Bahamas Go Uncharged - Towleroad Gay News, ‏2008-06-04 (באנגלית אמריקאית)
↑  Three dead in weekend crime, www.tribune242.com (באנגלית)
↑  Gay man is beaten up during Carnival, www.tribune242.com (באנגלית)
↑  Transgender plea for rights, www.tribune242.com (באנגלית)
↑  YES to equality: Parliament approves gender referendum, www.tribune242.com (באנגלית)
↑  Bahamas Organisation of LGBTI Affairs formed, www.tribune242.com (באנגלית)
חיימה פנדו

חיימה מנואל פנדו קאנו (בספרדית: Jaime Manuel Penedo Cano; נולד ב-26 בספטמבר 1981) הוא כדורגלן עבר פנמי ששיחק בעמדת השוער. זכותו 137 הופעות בנבחרת פנמה.
קריירת מועדונים

פנדו התחיל את הקריירה שלו בקבוצת אסטודיאנטס דה פנמה ממנה עבר לפלאזה אמאדור ובמשך שיחק עם אראבה אונידו. בקיץ 2005 חתם בקליארי מהסרייה א' בה לא רשם דקות משחק ועונה לאחר מכן חתם באוסאסונה ושיחק בקבוצת המילואים. בקיץ 2007 חתם במוניסיפל מליגת העל הגואטמלית בה שיחק 6 עונות.
ב-5 באוגוסט 2013 חתם בלוס אנג'לס גלאקסי מה-MLS בה שיחק שנתיים. בשנת 2016 חתם בסאפריסה הקוסטה ריקאית.
בקיץ 2016 חתם בדינמו בוקרשט מליגת העל הרומנית. בינואר 2019 הודיע על פרישה ממשחק.
קריירה בין-לאומית

פנדו ערך את הופעת הבכורה שלו בנבחרת פנמה ביוני 2003 בניצחון 0-1 נגד קובה. פנדו השתתף עם הנבחרת 6 פעמים בגביע הזהב ופעם אחת בקופה אמריקה 2016. בגביע הזהב 2003 וגביע הזהב 2015 נבחר לשוער הזהב.
לזכותו של פנדו 137 הופעות בנבחרת והוא מדורג שני ברשימת שיאני ההופעות בנבחרת בכל הזמנים.
תארים

ליגת העל הפנמית:
אפרטורה 2004
קלאסורה 2004
ליגת העל הגואטמלית:
אפרטורה: 2009, 2011
קלאסורה: 2008, 2010
גביע ה-MLS: 2014
גביע הליגה הרומני: 2016/2017
קופה הסנטרואמריקנה: 2009
כדורגלן הזהב של גביע הזהב: 2003, 2015
זכויות להט"ב באיחוד האמירויות הערביות

| --- | --- |

איחוד האמירויות הערביות
 מעמד בחוק:  בלתי חוקי, עונשים צפויים: קנסות, מלקות, מאסר, הוצאה להורג
 טרנסג'נדריות:  לא מוכרת בחוק, כמו גם לבישת בגדים המזוהים עם מגדר אחר.
 שירות צבאי:  לא
 הגנה מפני אפליה:  לא
 זכויות משפחה
 הכרה בזוגיות חד־מינית:  לא
 אימוץ:  לא
 
 הצבעה על הצהרת האו"ם:  נגד(כחלק מהליגה הערבית)
הזכויות של לסביות, הומואים, טרנסג'נדרים/ות וביסקסואלים/ות (להט"ב) נמצאות תחת דיכוי כבד בדובאי, אבו דאבי, ראס אל-ח'יימה, אום אל-קוויין, עג'מאן, פוג'יירה ושארג'ה, המרכיבות את איחוד האמירויות הערביות. החוק במדינה קובע כי כל סוג של יחסי מין מלבד יחסי מין הטרוסקסואליים הוא אינו חוקי, והעונשים עשויים לכלול מאסר, מלקות, הוצאה להורג, קנסות וגירוש. ניאוף ויחסי מין מחוץ לנישואים הם עבירות שעונשן מוות, ואדם שהורשע בהומוסקסואליות עלול להיות מואשם גם בניאוף אם הוא או היא נשואים לאדם מהמין השני בעת קיום יחסי מין עם אדם מאותו המין.
המשמעות של הסנקציות החוקיות והחברתיות נגד להט"ב היא שבדובאי לא קיימים ארגוני להט"ב רשמיים או מועדוני לילה. מועדון לילה אחד בשם "Diamond Club" ארגן ערב שיוחד לקהילה הלהט"בית, ובו ניגן תקליטן בריטי קרוס-דרסר, אך המסיבה נסגרה על ידי הממשלה.
מעמד בחוק

| --- | --- |
 :  ראו גם – זכויות להט"ב במזרח התיכון
סעיף 354 בחוק העונשין הפדרלי של האיחוד קובע: "מי שאונס נקבה או מקיים מעשה סדום עם זכר, ייענש במוות". סעיף זה אוסר על אונס, אך גם על יחסי מין בין גברים בהסכמה. חוק העונשין הפדרלי במדינה, המבוסס על הדין האסלאמי (שריעה), אינו מהווה תחליף למערכת המשפט של כל אחת מהאמירויות, אלא אם חוק כלשהו עומד בניגוד לחוק הפדרלי. מכאן, שאדם יכול להיות מואשם תחת סעיף בחוק העונשין הפדרלי או תחת סעיף בחוק עונשין מקומי של האמירות. כליאה, הוצאה להורג, קנסות, מלקות, וגירוש הם דבר שבשגרה.
בספטמבר 2013 הוכרז כי מועצת שיתוף הפעולה של מדינות המפרץ הסכימה לדון בהצעה לבצע בדיקות כלשהן, שטיבן טרם ידוע, בעת הכניסה למדינות כדי לעצור את כניסתם של הומואים זרים למדינות החברות. למרות זאת, ישנן טענות כי האירוח של גביע העולם של פיפ"א בקטר בשנת 2022, והחשש מסערה ציבורית גרמו לפקידים לסגת מהתוכנית ולהתעקש שהיה מדובר בהצעה בלבד.
מעמד בחוק > אבו דאבי

סעיף 80 בחוק העונשין באבו דאבי קובע כי מעשה סדום הוא פשע שעונשו מאסר של עד 14 שנים. מספר דיווחים חדשותיים חשפו כיצד מתבצעת אכיפת החוק. קרוס-דרסינג גם הוא לא חוקי, ומכאן שגם זהות טרנסג'נדרית.
בשנת 2005 נעצרו עשרים וששה גברים צעירים במלון באבו דאבי, לאחר ששוטרים גילו כי חלק מהגברים לבשו בגדי נשים ועסקו בפרקטיקות הומוסקסואליות. כשנשאל על הפשיטה, הצהיר שר המשפטים, העניינים האסלאמיים וההקדשים, מוחמד בן נוח'יירה אלט'אהרי, כי "לא יהיה מקום למעשים הומוסקסואליים ולא-טבעיים באיחוד האמירויות. החברה שלנו לא מקבלת התנהגות לא-טבעית, לא בדיבורים ולא במעשים". דיווחים ראשוניים טענו כי חלק מהגברים הללו הצטוו לקבל טיפולים ניסיוניים בהורמונים, אם כי לאחר מכן הממשלה נסוגה מהצהרות אלה. על הגברים נגזר עונש מאסר של חמש שנים.
בשנת 2021 האקטיביסט הלהט"בי דורון בראונשטיין הניף את דגל הגאווה בתוך מסגד שיח' זאיד באבו דאבי. מעשה זה עורר הדים ברחבי העולם.
זהות מגדרית

בחודש ספטמבר 2016, הוציאה הממשלה את "הצו הפדרלי מספר 4" (בערבית: مرسوم بقانون اتحادي رقم 4) שכלל סדרת תיקונים המפחיתים את האחריות הפלילית של רופאים. החוק החדש מאפשר לרופאים לבצע התערבות רפואית באנשים אינטרסקס כדי "לתקן" את המין שלהם, ובכך למעשה להסיר את איברי המין הזכריים או הנקביים שלהם. ניתוח לשינוי מין נותר בלתי חוקי.
תנאי מחיה

דו"ח זכויות האדם של מחלקת המדינה האמריקאית לשנת 2011 מצא כי
גם החוק האזרחי וגם השריעה הופכים את הפעילות ההומוסקסואלית לפשע. תחת השריעה, עונש המוות מוטל על אנשים העוסקים בפעילות הומוסקסואלית בהסכמה. לא היו מקרים של העמדה לדין בעקבות פעילות הומוסקסואלית בשנת... [2011]. במקרים אחדים, הממשלה חייבה אנשים לעבור טיפול פסיכולוגי וייעוץ בנוגע לפעילות הומוסקסואלית. קרוס-דרסינג היא עבירה שבצדה עונש. הממשלה גירשה תושבים קרוס-דרסרים זרים והפנתה אזרחים אל התביעה הציבורית.
תנאי מחיה > צנזורה

הממשלה באיחוד האמירויות הערביות הגבילה את הגישה לאתרי אינטרנט שונים ומפקחת על חדרי צ'אט, הודעות מיידיות ובלוגים. ישנם רק דיווחים מעטים על העמדה לדין ועונשים, אך משתמשים רבים בוחרים לצנזר את שיחותיהם וזהותם בחדרי צ'אט המיועדים להומואים. ספק שירותי האינטרנט היחיד שפועל במדינה מעביר את כל תעבורת האינטרנט באיחוד דרך שרת פרוקסי החוסם כל אתר הנוגד את הערכים המוסריים של המדינה. אתרים הנוגעים לדייטים או נישואין, סוגיות להט"ב, האמונה הבהאאית, ישראל או אתרים הקשורים לביטול או עקיפה של הצנזורה אינם נגישים. חלק מהדיווחים טוענים שכל אתר שמכיל את המילים "הומו" או "מין", נחסם.
דעת קהל

במאי 2015 פרסמה לראשונה הרשת החברתית הלהט"בית "PlanetRomeo", את מדד האושר להומו (GHI). גברים הומואים מעל 120 מדינות נשאלו כיצד הם מרגישים בנוגע להשקפת החברה בה הם חיים על הומוסקסואליות, כיצד הם חווים את היחס של אחרים אליהם ועד כמה הם מרוצים מחייהם. איחוד האמירויות הערביות דורג במקום ה-85 עם ציון GHI של 37.
טבלת סיכום

| --- | --- |
פעילות מינית בין אנשים מאותו המין היא חוקית: /  (עונש: כלא, הוצאה להורג, גירוש, מלקות וקנסות)
גיל הסכמה שווה: 
חוקים נגד אפליה בעבודה בלבד: 
חוקים נגד אפליה במתן טובין ושירותים: 
חוקים נגד אפליה בכל התחומים האחרים (כולל אפליה עקיפה, הסתה): 
נישואים חד מיניים: 
הכרה בזוגות מאותו המין: 
אימוץ ילד חורג על ידי זוגות מאותו המין: (לא חוקי עבור זוגות הטרוסקסואלים גם כן, בהתאם לחוק האסלאמי)
אימוץ משותף על ידי זוגות מאותו המין: (לא חוקי עבור זוגות הטרוסקסואלים גם כן, בהתאם לחוק האסלאמי)
להט"בים מורשים לשרת בצבא באופן גלוי: 
זכות חוקית לשנות מגדר: 
גישה להפריה חוץ-גופית לנשים לסביות: 
פונדקאות מסחרית לזוגות הומואים: 
גברים המקיימים יחסי מין עם גברים מורשים לתרום דם:
ראו גם

להט"ב ואסלאם
זכויות האדם באיחוד האמירויות הערביות
חיימה פרננדס

| --- | --- |

 לידה:  4 ביוני 1993 (בן 31) מדריד, ספרד
 שם מלא:  חיימה פרננדס ברנבה
 עמדה:  רכז
 גובה:  1.86 מטרים
 קבוצות כשחקן
 2010–2017   2017–2018   2018–2022   2022–:  אסטודיאנטס מדריד   אנדורה   אוניקאחה מאלגה   טנריפה
 הישגים כשחקן
 אליפות אירופה בכדורסל 2022 
 
חיימה פרננדס ברנבה (בספרדית: Jaime Fernández Bernabé; נולד ב-4 ביוני 1993) הוא כדורסלן ספרדי המשחק בעמדת הרכז בטנריפה.
קריירה

פרננדס נולד במדריד, והחל לשחק כדורסל במחלקות הנוער של אסטודיאנטס מדריד. ב-2010 ערך את הופעת הבכורה שלו בקבוצה הבוגרת, בה שיחק 202 משחקים ושימש כקפטן עד ל-2017, אז חתם באנדורה. לאחר עונה אחת באנדורה, חתם באוניקאחה מאלגה. ב-8 ביולי 2022 חתם בטנריפה.
קריירה > קריירת נבחרות

פרננדס זכה באליפות אירופה עד גיל 16 ב-2006 ובאליפות אירופה עד גיל 18 ב-2011, וזכה במדליות ארד באליפות אירופה עד גיל 20 ב-2012 וב-2013. ב-2017 ערך את הופעת הבכורה בנבחרת ספרד בכדורסל, וזכה עמה באליפות אירופה בכדורסל 2022.
הערות שוליים

↑  Spain claim FIBA EuroBasket 2022 crown, FIBA.basketball (באנגלית)
חלל תקשורת

| --- | --- |

 נתונים כלליים
 בורסה:  הבורסה לניירות ערך בתל אביב
 סימול:  חלל
 תקופת הפעילות:  1993–הווה (כ־31 שנים) 
 מיקום המטה:  רמת גן 
 ענפי תעשייה:  תעשיית הטלקומוניקציה 
 שווי שוק:  10.2 מיליון ש"ח (10 באוקטובר 2024)
 הכנסות:  99.2 מיליון דולר (2023)
 רווח תפעולי:  1.46 מיליון דולר (2023)
 רווח:  הפסד של 25.3 מיליון דולר (2023)
 הון עצמי:  10.7 מיליון דולר (2023)
 סך המאזן:  411 מיליון דולר (2023)
 יו"ר:  ליגד רוטלוי
 מנכ"ל:  דן זיצ'ק
  
 www.amos-spacecom.com
 
חלל תקשורת (באנגלית: Spacecom) היא חברה ישראלית המספקת שירותי תקשורת לוויינית, משווקת את שירותי הלוויינים מסדרת "עמוס", שחלקם היו מיוצרים בישראל, וחלקם מייצרים זרים. חלל-תקשורת נשלטת על ידי יורוקום אחזקות וחברת 4iG ההונגרית. התעשייה האווירית הייתה בעלת הלוויין הראשון, עמוס 1, וחלל תקשורת הייתה זרוע השיווק שלו. לוויין זה אינו עוד בשימוש והתעשייה האווירית אינה שותפה בחברה הנוכחית.
לווייני עמוס משמשים, בין היתר, לצורכי תקשורת טלפונית וקליטה של שידורי טלוויזיה, והם הלוויינים באמצעותם מעבירה חברת Yes את השידורים ללקוחותיה. הלוויינים מספקים שרותי תקשורת ואינטרנט במזרח התיכון, באירופה, באפריקה ובאסיה.
היסטוריה

חלל תקשורת נוסדה בתחילת שנות ה-90 של המאה העשרים כדי לספק שירות ללקוחות ולשווק את אפשרויות התקשורת שהלוויין נותן. החברה הצליחה לממן ולתכנן את הלוויינים העתידיים בעצמה תוך פרק זמן קצר.
היזמים הראשונים של לוויין תקשורת ישראלי היו מאיר עמית (שר התקשורת לשעבר) וחזי כרמל (מומחה ישראלי בעל שם בתחום הלוויינים) שהגו את הרעיון בתחילת שנות השמונים של המאה ה-20. מטרתם הייתה לספק שירותי לוויין ישראלי לכל מדינות המזרח התיכון ואפריקה.
לעמוס 1, הלוויין הראשון של החברה, לא היו ביום השיגור לקוחות כלל וזאת משום ששום גורם לא היה מוכן להתחייב לפני שתופגן יכולת שיגור, ורק לאחר השיגור החלו מגעים. לאחר השיגור לקוחות כמו HBO הסכימו להיפגש עם החברה ולהפוך ללקוחותיה והם לקוחות של חלל תקשורת עד היום.
חלל תקשורת הצליחה במהירות למלא את כל יכולת השידור של עמוס 1 ואף צברה בקשות נוספות, אי לכך החליטה החברה להרחיב את פעילותה ולשם כך יזמה את עמוס 2, אשר באמצע העשור השני של המאה ה-21 נמצא בבעלותה המלאה. בהמשך שיגרה את עמוס 3 שהחליף את עמוס 1.
החברה הפעילה את עמוס 2 במשך 13 שנים עד לאפריל 2017 ואת עמוס 3 (שהחליף את עמוס 1 לאחר שנמכר לחברת אינטלסאט). ב־2013 שוגר עמוס 4 במיקום אחר בחלל, מה שהביא את מספר הלוויינים המופעלים במקביל על ידי החברה לארבעה.
ב-21 בנובמבר 2015 אבד הקשר עם הלוויין עמוס 5 שתוכנן לפעול עד 2027. עמוס 5 סיפק כשליש מהכנסות חלל תקשורת. ב-15 בדצמבר 2015 הודיעה החברה כי הכשל הוא מוחלט וסופי ואין אפשרות להחזיר את הלוויין לפעולה.
שיגור "עמוס 6" לחלל תוכנן לשבוע הראשון של ספטמבר 2016, אך ב-1 בספטמבר 2016 נהרס הלוויין כליל בעת פיצוץ שאירע במשגר הלוויין.
ב-24 באוגוסט 2016 פורסם שחברת "חלל תקשורת" תימכר לקבוצת התקשורת "Beijing Xinwei" הסינית, תמורת 285 מיליון דולר הצלחת השיגור של "עמוס 6" היוותה אחד מהאלמנטים שהגדירו את מחיר העסקה. לאחר הכשל, הוצאתה לפועל של העסקה עלולה להתבטל. באוגוסט 2017 פורסם באופן רשמי כי עסקת המכירה של "חלל תקשורת" לחברה הסינית בוטלה.
באפריל 2018 הודיעה על דוח הצעת מדף לקראת גיוסי כספים בדרך של הנפקות הון וחוב.
ב-7 באוגוסט 2019, שוגר הלוויין עמוס 17, אשר נבנה לחברה על ידי חברת בואינג, ויספק שירותי תקשורת ואינטרנט מעל אפריקה.
היסטוריה > שיתוף הפעולה עם התעשייה האווירית

חלל התחילה כספקית שרותי תקשורת לוויינית של עמוס 1 שיוצר על ידי התעשייה האווירית ולכן לא הייתה תחרות על הייצור שלו. עמוס 2, 3 ו-4 הוזמנו מהתעשייה האווירית אבל דבר זה איננו מחייב את החברה (אף על פי שהיא מצהירה על עדיפות לחברות ישראליות). עמוס 5 היה הלוויין הראשון של החברה שלא פותח על ידי התעשייה האווירית, אלא על ידי חברת JSC Information Satellite Systems הרוסית. עמוס 6 נבנה על ידי התעשייה האווירית, תמורת 195 מיליון דולר.
הלוויין החלופי, עמוס 17 (השם לפי הנורמה של מתן שם לפי מיקום הלוויין) נרכש מאת בואינג האמריקאית. ב-2018, הודיעה החברה כי עמוס 8 ייוצר על ידי חברת SSL האמריקאית.
באפריל 2018, הודיעה החברה כי קיבלה הודעה מגורם ממשלתי על כוונת גורמים ממשלתיים לפעול למימוש לוויין מתוצרת התעשייה האווירית בנקודת השמיים 4 מערב.
בשנת 2021 הגיעה החברה להסכם עם חברת 4iG ההונגרית, לפי זו תשקיע בחברה 221 מיליון ש"ח, ובתמורה תקבל 51% ממניותיה. מערכת הביטחון הישראלית מתנגדת לעסקה זו.
אזורי כיסוי

המדינות המקבלות שירות במזרח התיכון הן בעיקר קפריסין וישראל ואילו המדינות האחרות מקבלות שירות בעיקר מהלוויינים הערביים. ניסיונות לשתף פעולה עם מדינות עוינות נכשלו, ניסיון כזה עם הרשות הפלסטינית סוכל על ידי יאסר ערפאת. מעבר לכך משרתים הלוויינים הישראלים לקוחות במזרח אירופה. עם שיגורם של עמוס 4 ועמוס 5 הורחב אזור הכיסוי לאסיה ולאפריקה בהתאמה. עמוס 7 הוא לוויין שנשכר באופן זמני מאסיהסאט, מפעילת לוויינים שבסיסה בהונג קונג, כדי לשמש תחליף זמני לעמוס 6, עד להתנעת פרויקט עמוס 8. עמוס 17 הוא הלוויין שנועד להחליף את עמוס 5 .
הערות שוליים

1 2 3 4 5  חלל תקשורת: נתונים כספיים באתר מאי"ה.
↑  גאווה ישראלית: הלוויין עמוס 17 שוגר הלילה בהצלחה לחלל, באתר וואלה, 7 באוגוסט 2019
↑  חלל תקשורת: לאחר 13 שנה, הלוויין עמוס 2 הגיע לסוף חייו המסחריים, אתר ספונסר, מבוסס על הודעת חלל תקשורת לבורסה לניירות ערך בתל אביב, מתאריך 2 באפריל 2017
↑  ניר דבורי, ‏צפו: הלוויין "עמוס 4" שוגר לחלל, באתר ‏מאקו‏, 31 באוגוסט 2013
↑  הודעת עדכון - אובדן הקשר עם הלוויין עמוס 5 - סטטוס הטיפול באירוע
↑  מיקי גרינפלד ואיתי בלומנטל, חלל תקשורת תקבל פיצוי של 50 מיליון ד' - או שיגור נוסף, באתר ynet, 4 בספטמבר 2016
↑  אתר spacenews, פיטר דה סלדינג, Chinese group to buy Israel’s Spacecom satellite operator for $285 million
↑   גיא ארז, צפו בפיצוץ של הלוויין עמוס 6 בארה"ב; המניה קרסה - האם המכירה לסינים תצא לפועל?, באתר TheMarker‏, 1 בספטמבר 2016
↑  אמיר רוזנבאום, רשמית: בוטלה העסקה למכירת חלל תקשורת לתאגיד הסיני שניוויי, באתר כלכליסט, 17 באוגוסט 2017
↑  עומרי כהן, ‏חלל תקשורת לא מחכה למשקיע: הודיעה על הנפקות הון וחוב, באתר גלובס, 9 באפריל 2018
↑  ירון דרוקמן, הלוויין עמוס 17 שוגר בהצלחה לחלל, באתר ynet, 7 באוגוסט 2019
↑  דרור רייך, לוראל האמריקאית תייצר את עמוס 8; "תע"א הציעה מחיר לא תחרותי", באתר כלכליסט, 25 במרץ 2018
↑  גולן חזני, דרמה בחלל תקשורת: הממשלה כופה את בניית עמוס 8 בתעשייה האווירית, באתר כלכליסט, 30 באפריל 2018
↑  יובל אזולאי, משרד הביטחון לא רוצה את לוויני עמוס בידיים זרות, באתר כלכליסט, 6 בדצמבר 2021